               IL-KUMMISSJONI EWROPEA
            Brussell, 1.3.2019
            COM(2019) 46 final/2
            2019/0020(NLE)
            This document replaces COM(2019) 46 final of 28.1.2019.Change of the sensitivity level, deletion of the marking "LIMITED".
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitat dwar l-Akkwisti Pubbliċi rigward l-adeżjoni tar-Renju Unit tal-Gran Brittanja u l-Irlanda ta’ Fuq mal-Ftehim dwar l-Akkwisti Pubbliċi fil-kuntest tal-ħruġ tiegħu mill-Unjoni Ewropea

               MEMORANDUM TA’ SPJEGAZZJONI

               1. Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni fil-Kumitat dwar l-Akkwisti Pubbliċi (“il-Kumitat GPA”) b’rabta mal-adozzjoni ppjanata ta’ deċiżjoni dwar l-adeżjoni tar-Renju Unit tal-Gran Brittanja u l-Irlanda ta’ Fuq (“ir-Renju Unit”), mal-Ftehim dwar l-Akkwisti Pubbliċi fil-kuntest tal-ħruġ tiegħu mill-Unjoni Ewropea.

               2. Kuntest tal-proposta

               2.1Il-Ftehim dwar l-Akkwisti Pubbliċi u l-ħruġ tar-Renju Unit mill-Unjoni Ewropea

               Il-Ftehim dwar l-Akkwisti Pubbliċi (minn hawn ’il quddiem “il-Ftehim
                  1
               ”) huwa ftehim plurilaterali fil-qafas tal-Organizzazzjoni Dinjija tal-Kummerċ (id-WTO) li jimmira li b’mod reċiproku jiftaħ is-swieq tal-akkwisti pubbliċi fost il-Partijiet tiegħu. Il-Ftehim rivedut daħal fis-seħħ fis-6 ta’ April 2014.

               L-Unjoni Ewropea hija Parti għall-Ftehim billi s-suġġett tiegħu jidħol fil-kamp ta’ applikazzjoni tal-politika kummerċjali komuni, li l-Unjoni għandha l-kompetenza esklussiva dwarha. L-Istati Membri huma koperti bil-Ftehim skont id-dritt tal-Unjoni.

               Fid-29 ta’ Marzu 2017, ir-Renju Unit, skont l-Artikolu 50 tat-Trattat dwar l-Unjoni Ewropea, innotifika lill-Kunsill Ewropew l-intenzjoni tiegħu li joħroġ mill-Unjoni. B’riżultat ta’ dan, ir-Renju Unit se jsir pajjiż terz u d-dritt tal-Unjoni ma jibqax japplika għalih mit-30 ta’ Marzu 2019, sakemm ma tiġix stabbilita data oħra fi ftehim dwar il-ħruġ bejn l-Unjoni u r-Renju Unit, jew sakemm il-Kunsill Ewropew, bi ftehim mar-Renju Unit, ma jistabbilixxix data oħra b’mod unanimu. L-Unjoni u r-Renju Unit innegozjaw ftehim dwar il-ħruġ b’konformità mal-Artikolu 50 tat-Trattat dwar l-Unjoni Ewropea. Il-ftehim dwar il-ħruġ ġie approvat mill-Kunsill Ewropew tal-25 ta’ Novembru 2018. Ir-Raba’ Parti tal-ftehim dwar il-ħruġ tipprevedi perjodu ta’ tranżizzjoni li fih id-dritt tal-Unjoni jkun japplika għar-Renju Unit u fih (“il-perjodu ta’ tranżizzjoni”).

               Ġie miftiehem Ftehim dwar il-Ħruġ bejn l-Unjoni u r-Renju Unit u dan ġie approvat mill-Kunsill Ewropew (l-Artikolu 50) fil-25 ta’ Novembru 2018. Madankollu, ir-ratifika tiegħu fir-Renju Unit mhijiex ċerta.

               Mid-data li fiha jieqaf japplika d-dritt tal-Unjoni għar-Renju Unit u fih, il-Ftehim b’mod awtomatiku ma jibqax japplika għar-Renju Unit.

               Huwa fl-interess tal-Unjoni li tiżgura li r-Renju Unit jibqa’ suġġett għad-drittijiet u l-obbligi skont il-Ftehim mid-data li fiha d-dritt tal-Unjoni ma jibqax japplika għar-Renju Unit u fih. Sal-ħruġ tiegħu mill-Unjoni, ir-Renju Unit jibqa’ Stat Membru li jgawdi d-drittijiet kollha u marbut bl-obbligi kollha tat-Trattati, fost dawn il-konformità mal-prinċipju tal-kooperazzjoni sinċiera. Fil-linji gwida tad-29 ta’ April 2017, il-Kunsill Ewropew għaraf il-ħtieġa, fil-kuntest internazzjonali, li jitqiesu l-ispeċifiċitajiet tar-Renju Unit bħala Stat Membru li se joħroġ, dejjem jekk jirrispetta l-obbligi tiegħu u jibqa’ leali għall-interessi tal-Unjoni waqt li jkun għadu Stat Membru.

               Ir-Renju Unit esprima x-xewqa tiegħu li jaderixxi mal-Ftehim wara li joħroġ mill-Unjoni.

               Permezz tal-ittra konġunta tagħhom tal-11 ta’ Ottubru 2017, ir-Renju Unit u l-Unjoni Ewropea infurmaw lill-Membri tad-WTO bl-intenzjoni tagħhom li “jaħdmu flimkien fuq il-mira tar-Renju Unit li wara li joħroġ mill-UE jibqa’ suġġett għad-drittijiet u l-obbligi li għandu bħalissa skont il-Ftehim dwar l-Akkwisti Pubbliċi bħala Stat Membru tal-UE abbażi tal-impenji li jinsabu attwalment fl-iskeda tal-impenji tal-UE
                  2
               ”.

               Fl-1 ta’ Ġunju 2018, l-Unjoni Ewropea għaddiet ittra lid-Direttur Ġenerali tad-WTO mingħand ir-Renju Unit, li fiha kkomunika l-interess tiegħu li jaderixxi għall-Ftehim u ehmeż id-dokumenti ta’ appoġġ, fosthom l-offerta inizjali għall-aċċess tas-suq u t-tweġibiet tiegħu għal-“Lista ta’ kontroll tal-Kwistjonijiet”
                  3
               .

               L-applikazzjoni tar-Renju Unit, flimkien mal-offerta inizjali tiegħu u t-tweġibiet tiegħu għal-Lista ta’ Kontroll tal-Kwistjonijiet intbagħtu lill-Partijiet għall-Ftehim fil-5 ta’ Ġunju 2018
                  4
               .

               Wara l-konsultazzjonijiet mal-Partijiet għall-Ftehim, ir-Renju Unit ressaq offerta finali lill-Kumitat dwar l-Akkwisti Pubbliċi fl-1 ta’ Ottubru 2018. L-offerta finali ntbagħtet lill-Partijiet għall-Ftehim fit-2 ta’ Ottubru 2018
                  5
               . Hawn taħt jinsab sommarju tal-offerta finali tar-Renju Unit u l-valutazzjoni tagħha mill-Kummissjoni.

               Id-deċiżjoni tal-Kunsill għandha tippermetti li l-Kummissjoni, f’isem l-Unjoni, tapprova l-adeżjoni tar-Renju Unit mal-Ftehim, soġġett għat-termini stabbiliti fid-deċiżjoni mistennija tal-Kumitat GPA.

               2.2Il-Kumitat dwar l-Akkwisti Pubbliċi

               Il-Kumitat GPA ġie stabbilit biex jamministra l-implimentazzjoni tal-Ftehim. Huwa magħmul minn rappreżentanti ta’ kull Parti, tal-membri tad-WTO u ta’ organizzazzjonijiet intergovernattivi bl-istatus ta’ osservaturi.

               Bħall-Partijiet kollha l-oħrajn għall-Ftehim, l-Unjoni hija membru tal-Kumitat GPA, u hija rrapreżentata mill-Kummissjoni. Id-deċiżjonijiet tal-Kumitat GPA jittieħdu b’kunsens.

               2.3Id-deċiżjoni mistennija tal-Kumitat dwar l-Akkwisti Pubbliċi

               Fil-laqgħa tal-Kumitat GPA tas-17 ta’ Ottubru 2018, il-Kummissjoni Ewropea, f’isem l-Unjoni espremiet il-qbil tagħha fil-prinċipju, li r-Renju Unit jaderixxi mal-Ftehim.

               L-Unjoni tat il-qbil tagħha fil-prinċipju dejjem jekk it-termini tal-adeżjoni tar-Renju Unit mal-Ftehim ma jinbidlux għad-detriment tal-Unjoni, u sakemm l-interessi tal-Unjoni ma jiġux affettwati b’mod negattiv mill-pożizzjoni tal-Partijiet l-oħra għall-Ftehim.

               Barra minn hekk, dan il-qbil fil-prinċipju ngħata mingħajr preġudizzju għan-negozjati tal-ftehim dwar il-ħruġ bejn l-Unjoni u r-Renju Unit, li jista’ jinkludi perjodu ta’ tranżizzjoni li tulu r-Renju Unit jibqa’ marbut mill-impenji tal-Unjoni skont il-Ftehim, u l-adeżjoni tar-Renju Unit isir effettiv ma’ tmiem il-perjodu ta’ tranżizzjoni.

               Waqt il-laqgħa tal-Kumitat GPA tat-28 ta’ Novembru 2018, il-Partijiet kollha esprimew il-qbil fil-prinċipju tagħhom mal-adeżjoni għall-Ftehim tar-Renju Unit, filwaqt li kienu għadhom jiddiberaw dwar it-test preċiż li se jiġi adottat fi stadju aktar ’il quddiem.

               Il-Kumitat GPA se jadotta deċiżjoni dwar l-adeżjoni tar-Renju Unit mal-Ftehim u se jistipula t-termini ta’ din l-adeżjoni.

               Skont l-Artikolu XXII:2 tal-Ftehim rivedut “Kwalunkwe Membru tad-WTO jista’ jaderixxi ma’ dan il-Ftehim skont termini li jiġu miftiehma bejn dak il-Membru u l-Partijiet, u dawn it-termini jkunu stipulati f’deċiżjoni tal-Kumitat. L-adeżjoni ssir billi jiġi ddepożitat mad-Direttur Ġenerali tad-WTO strument ta’ adeżjoni li jistipula t-termini miftehmin.  Dan il-Ftehim għandu jidħol fis-seħħ għall-Membru li jaderixxi miegħu fit-30 jum wara li jiġi ddepożitat l-istrument ta’ adeżjoni tiegħu”
                  6
               .

               2.4. Il-kundizzjonijiet marbutin mal-adeżjoni tar-Renju Unit mal-Ftehim.

               L-adeżjoni tar-Renju Unit mal-Ftehim trid tkun soġġetta għall-kundizzjonijiet li se jkunu riflessi fl-att mistenni tal-Kumitat GPA.

               Jekk ma jkunx hemm ftehim dwar il-ħruġ bejn ir-Renju Unit u l-Unjoni, li jkun jipprevedi perjodu ta’ tranżizzjoni, ir-Renju Unit għandu jingħata permess jiddepożita l-istrument ta’ adeżjoni tiegħu, dejjem jekk jagħmel dan:

               (a)mhux aktar kmieni minn tletin jum qabel id-data li fiha r-Renju Unit ma jibqax Stat Membru tal-Unjoni; u

               (b)fi żmien sitt xhur tad-data tad-deċiżjoni tal-Kumitat GPA, sakemm iż-żmien għas-sottomissjoni tal-istrument ma jittawwalx mill-Kumitat.

               Madankollu, jekk qabel ma jgħaddu tletin jum wara li r-Renju Unit ikun iddepożita l-istrument ta’ adeżjoni tiegħu mad-Direttur Ġenerali tad-WTO, l-Unjoni tinnotifika lill-Kumitat GPA li r-Renju Unit għadu kopert mill-Ftehim skont id-dritt tal-Unjoni, dak id-depożitu jitqies li ma jkunx sar fit-tifsira tal-Artikolu XXIV:2 tal-Ftehim tal-1994 u tal-Artikolu XXII:2 tal-Ftehim rivedut.

               Jekk jiġi konkluż ftehim dwar il-ħruġ bejn l-Unjoni u r-Renju Unit li jipprevedi perjodu ta’ tranżizzjoni, jenħtieġ li l-Unjoni tinnotifika lill-Partijiet l-oħra għall-Ftehim li waqt il-perjodu ta’ tranżizzjoni r-Renju Unit irid jiġi ttratat bħala Stat Membru għall-finijiet tal-Ftehim. B’hekk, ir-Renju Unit ikun kopert mill-Ftehim sad-data ta’ skadenza tal-perjodu ta’ tranżizzjoni li tkun ġiet miftiehma.

               F’dak il-każ, ir-Renju Unit ikun irid jissottometti għadd ta’ Tweġibiet aġġornati għal-Lista ta’ Kontroll tal-Kwistjonijiet sa mhux aktar tard minn tliet xhur qabel l-iskadenza tal-perjodu ta’ tranżizzjoni. Il-Kumitat GPA imbagħad jirrevedi t-tweġibiet aġġornati għal-Lista ta’ Kontroll tal-Kwistjonijiet u jieħu qies ta’ xi tkun id-deċiżjoni xierqa f’dak il-ħin.

               3.Il-pożizzjoni li trid tittieħed f’isem l-Unjoni

                3.1.L-offerta finali tar-Renju Unit

               L-offerta finali tar-Renju Unit tirreplika t-termini tal-iskeda tal-impenji attwali tal-Unjoni skont il-Ftehim sa fejn din tapplika għar-Renju Unit. L-għan tar-Renju Unit huwa li jiżgura li dawn it-termini jżommu l-istess livell ta’ aċċess għas-suq għall-Partijiet l-oħrajn għall-Ftehim meta jaderixxi mal-Ftehim. Meta jirreplika t-termini tal-iskeda tal-Unjoni, ir-Renju Unit jeħtieġlu jagħmel l-addattamenti tekniċi li jqisu l-fatt li d-dritt tal-Unjoni ma jkunx għadu japplika għar-Renju Unit u fih.

               L-impenji tal-aċċess għas-suq (limiti, entitajiet koperti, prodotti, servizzi, servizzi ta’ kostruzzjoni u noti ġenerali)

               Limiti

               Il-limiti tar-Renju Unit fl-Anness 1, fl-Anness 2 u fl-Anness 3 jikkorrispondu mal-limiti li tapplika l-Unjoni għall-prodotti, għas-servizzi u għas-servizzi ta’ kostruzzjoni.

               Entitajiet

               Fl-Anness 1 (“entitajiet tal-gvern ċentrali”), il-lista tal-entitajiet tar-Renju Unit tibqa’ identika ma’ dik tar-Renju Unit fl-iskeda tal-Unjoni, u għaldaqstant il-kopertura tibqa’ l-istess kif inhi attwalment fl-iskema tal-Unjoni.

               Meta l-funzjonijiet ta’ xi entità elenkata f’dan l-Anness ikunu ġew ittrasferiti jew jiġu ttrasferiti għal entità oħra, li tkun hi stess awtorità kontraenti, sabiex ir-Renju Unit jiżgura li dan ma jkunx ifisser telf ta’ aċċess għas-suq, ikompli jiċċara fin-nota ta’ qiegħ il-paġna 1, li l-entità suċċessur trid titqies li hi inkluża f’dan l-Anness. Barra minn hekk, fejn kien rilevanti, ir-Renju Unit daħħal ir-referenzi għal-leġiżlazzjoni domestika tar-Renju Unit u mhux għal-leġiżlazzjoni tal-Unjoni.

               Għall-finijiet ta’ tqabbil, l-Anness 1 tal-iskeda tal-Unjoni, dwar l-entitajiet tal-gvernijiet ċentrali, fih erba’ kategoriji li jipprovdu diversi livelli ta’ aċċess għal-akkwist fil-paragrafi 1 sa 4. Fl-offerta finali tiegħu, ir-Renju Unit ta l-akbar kopertura possibbli lill-Unjoni, inklużi l-entitajiet tal-gvern ċentrali kollha tar-Renju Unit (il-paragrafu 1).

               Il-paragrafu 2 tal-offerta finali tar-Renju Unit ikopri l-Partijiet kollha li mhumiex elenkati fil-paragrafu 1.

               L-Anness 1 fih erba’ noti. L-offerta finali tar-Renju Unit tirreplika r-riżervi li għandha l-Unjoni għal xi Partijiet.

               Fl-Anness 2 (“entitajiet tal-gvern sottoċentrali”), l-offerta finali tar-Renju Unit tagħti l-kopertura ta’ entitajiet governattivi sottoċentrali kif inhuma attwalment taħt il-kopertura tal-Unjoni skont il-Ftehim.

               Madankollu, ir-referenzi għar-Reġjuni NUTS tal-Unjoni kif huma ddefiniti fid-dritt tal-Unjoni ġew issostitwiti mill-Unitajiet Territorjali tar-Renju Unit stabbiliti fin-Nota 3 tal-Anness 7 (ara hawn isfel, taħt Noti Ġenerali).

               Fil-paragrafu 2 tal-Anness 2, ir-Renju Unit baqa’ jsegwi l-approċċ ibbażat fuq id-definizzjonijiet, kif inhu l-każ fil-preżent fl-iskeda tal-Unjoni, f’dak li għandu x’jaqsam mal-kopertura ta’ “korpi rregolati mid-dritt pubbliku”. L-offerta finali tar-Renju Unit tiddefinixxi l-korpi rregolati mid-dritt pubbliku għall-Ingilterra, Wales, l-Iskozja u l-Irlanda ta’ Fuq b’referenza għal-leġiżlazzjoni domestika tar-Renju Unit u mhux għad-dritt tal-Unjoni. Fi kwalunkwe każ, ir-Renju Unit jipprevedi l-lista indikattiva tal-awtoritajiet kontraenti li huma korpi rregolati mid-dritt pubbliku li għadu identiku għal dak tar-Renju Unit fl-iskeda tal-Unjoni. Għaldaqstant, il-kopertura tar-Renju Unit għadha l-istess bħal dik fl-iskeda tal-Unjoni.

               L-Anness 2 fih erba’ noti. L-offerta finali tar-Renju Unit tirreplika r-riżervi li għandha l-Unjoni Ewropea għal xi Partijiet. Fin-nota 2, rigward ir-riżerva tar-Renju Unit vis-à-vis il-Ġappun, il-Korea u l-Istati Uniti b’rabta mal-impriżi żgħar jew ta’ daqs medju (SMEs), jenħtieġ addattament. Id-definizzjoni ta’ SME se tkun kif previst fil-leġiżlazzjoni domestika tar-Renju Unit, u mhux kif inhi fid-dispożizzjonijiet tad-dritt tal-Unjoni. Il-leġiżlazzjoni tar-Renju Unit (ir-Regolament 112 (4) tar-Regolamenti dwar il-Kuntratti Pubbliċi tal-2015) tirreferi direttament għar-Rakkomandazzjoni tal-Kummissjoni tas-6 ta’ Mejju 2003 dwar id-definizzjoni ta’ impriżi mikro, żgħar u ta’ daqs medju.

               L-iskeda tar-Renju Unit tirreplika r-riżervi li għandha l-Unjoni għal xi Partijiet.

               Fl-Anness 3 (“entitajiet oħrajn”), l-offerta finali tar-Renju Unit tagħti l-kopertura dwar l-entitajiet tal-akkwist li jaħdmu fis-settur tal-utilitajiet, u dan ukoll jirreplika l-iskeda tal-Unjoni.

               Iżda jenħtieġu xi addattamenti tekniċi żgħar f’dak l-Anness. L-offerta finali tar-Renju Unit ma fihiex referenzi għad-dritt tal-Unjoni, iżda għal-leġiżlazzjoni domestika tar-Renju Unit: eż. rigward il-kunċetti ta’ “impriża pubblika” u ta’ “influwenza predominanti”.

               Il-listi indikattivi tal-entitajiet għadhom identiċi għal dawk tar-Renju Unit fl-iskeda tal-Unjoni. Għaldaqstant, il-kopertura tar-Renju Unit għadha l-istess bħal dik fl-iskeda tal-Unjoni.

               L-Anness 3 fih tmien noti. L-offerta finali tar-Renju Unit tirreplika r-riżervi li għandha l-Unjoni għal xi Partijiet.

               Prodotti

               L-Anness 4 tal-offerta finali tar-Renju Unit tkopri l-istess prodotti li hemm fl-iskeda tal-Unjoni.

               Servizzi

               Fl-Anness 5, l-offerta finali tar-Renju Unit tkopri s-servizzi kif huma koperti bħalissa fl-iskeda tal-Unjoni.

               Is-servizzi tal-kostruzzjoni u l-konċessjonijiet ta’ xogħlijiet

               Fil-punt 2 tal-Anness 6 tal-offerta finali tiegħu, ir-Renju Unit joffri l-aċċess tas-suq għall-kuntratti ta’ konċessjoni ta’ xogħlijiet lill-fornituri tas-servizzi tal-kostruzzjoni mis-suq tal-Unjoni li huma ugwali għal-limitu ta’ 5,000,000 SDR (drittijiet speċjali ta’ prelevament) jew iżjed.

               Barra minn hekk, ir-Renju Unit jirreplika r-riżerva li għamlet l-Unjoni fin-nota tal-Anness 6.

               Noti Ġenerali

               Fl-Anness 7 r-Renju Unit jipprovdi l-lista tal-Unitajiet Territorjali tiegħu għall-finijiet tal-paragrafu 1 tal-Anness 2, tan-Nota 1 fl-Anness 2 u tan-Nota 6 fl-Anness 3. Dawn jirreplikaw ir-reġjuni NUTS tar-Renju Unit kif inhuma ddefiniti bħalissa fir-Regolament 1059/2003
                  7
               .

               3.2.Il-Valutazzjoni tal-Kummissjoni tal-Offerta tar-Renju Unit

               L-offerta finali tar-Renju Unit tirreplika l-iskeda attwali tal-Unjoni fejn din tapplika għar-Renju Unit, b’xi addattamenti tekniċi żgħar. Billi l-iskeda tal-Unjoni hija diġà komprensiva ħafna f’dak li jirrigwarda l-entitajiet, il-prodotti u s-servizzi li hemm koperti, u tipprevedi ftuħ sinifikanti tas-swieq tal-akkwist, meta jaderixxi għall-Ftehim ir-Renju Unit se jibqa’ jżomm il-livell wiesa’ ta’ ftuħ attwali tas-suq tal-akkwisti tiegħu għall-Partijiet għall-Ftehim.

               F’dak li jirrigwarda l-aċċess tas-suq għall-prodotti, għas-servizzi u għall-operaturi ekonomiċi tal-Unjoni, l-offerta finali tar-Renju Unit hija tajba, billi r-Renju Unit joffri l-kopertura massima lill-Unjoni li tista’ tingħata lill-Partijiet (ara b’mod partikolari l-Anness 1 għall-awtoritajiet kontraenti tal-gvern ċentrali, u l-Anness 6 għall-konċessjonijiet ta’ xogħlijiet).

               Billi l-offerta finali tar-Renju Unit tirreplika l-iskeda ta’ impenji tal-Unjoni f’dak li jirrigwarda l-kopertura, u billi r-Renju Unit huwa lest li jagħti l-ogħla livell ta’ aċċess għas-suq li jista’ jingħata lill-Partijiet lill-Unjoni, din se tagħti trattament reċiproku u fejn hemm bżonn taddatta l-iskeda tagħha, sabiex tagħti l-fornituri tal-prodotti u tas-servizzi u l-provdituri tas-servizzi l-aċċess għall-akkwisti kopert mill-iskeda tal-Unjoni.

               L-emendi konsekwenzjali fl-iskeda tal-Unjoni, li jikkonsistu mit-termini tal-Unjoni għall-adeżjoni tar-Renju Unit (kif stipulati fl-Anness ta’ din id-Deċiżjoni) se jinhemżu mad-deċiżjoni li se tiġi adottata mill-Kumitat GPA u b’hekk isiru parti mit-termini tal-adeżjoni tar-Renju Unit mal-Ftehim. L-emendi konsekwenzjali se jkunu riflessi fl-iskeda tal-Unjoni fl-Appendiċi I tal-Ftehim, kif ġej:

               ·It-taqsima 2 tal-Anness 1 (L-awtoritajiet kontraenti tal-Gvernijiet Ċentrali tal-Istati Membri tal-UE), il-punt 1:

               Ir-Renju Unit se jiddaħħal fil-lista tal-Partijiet għall-Ftehim li għandhom aċċess għall-akkwist tal-awtoritajiet kontraenti kollha tal-gvernijiet ċentrali tal-Istati Membri tal-Unjoni.

               ·It-Taqsima 2 tal-Anness 6, (Kuntratti tal-konċessjonijiet ta’ xogħlijiet li jingħataw mill-entitajiet tal-Anness 1 u tal-Anness 2):

               ·Ir-Renju Unit se jiddaħħal fil-lista tal-Partijiet għall-Ftehim li għandhom aċċess għall-kuntratti tal-konċessjonijiet ta’ xogħlijiet ta’ valur ta’ 5,000,000 SDR jew ogħla.

               ·In-nota ta’ qiegħ il-paġna għat-titolu L-Impenji tal-Unjoni Ewropea tal-Appendiċi I:

               Fl-iskeda tagħha fl-Appendiċi I, l-Unjoni se tiċċara li r-referenzi kollha għall-awtoritajiet kontraenti u għall-entitajiet kontraenti tar-Renju Unit li bħalissa jinsabu fl-iskeda tal-Unjoni jiskadu.

               Ir-riżervi tal-Partijiet l-Oħrajn

               Jekk xi Parti oħra għall-Ftehim tinkludi xi restrizzjonijiet jew konċessjonijiet speċifiċi fil-kopertura tagħha rigward ir-Renju Unit, dan ikun irid jiġi rifless fid-deċiżjoni tal-Kumitat GPA bħala t-termini tal-adeżjoni tar-Renju Unit ta’ dik il-Parti. Madankollu, kwalunkwe restrizzjonijiet jew konċessjonijiet ta’ dan it-tip mill-kopertura ta’ Parti li jkunu speċifiċi għar-Renju Unit ma jkunux jaffettwaw l-offerta finali tar-Renju Unit deskritt hawn fuq jew il-kopertura miftiehma b’mod reċiproku fost il-Partijiet attwali għall-Ftehim.

               Rakkomandazzjoni

               L-adeżjoni tar-Renju Unit għall-Ftehim hija mistennija żżomm il-livell attwali ta’ ftuħ internazzjonali tas-swieq tal-akkwisti pubbliċi. Wara l-adeżjoni tiegħu għall-Ftehim, ir-Renju Unit se jibqa’ soġġett għad-drittijiet u l-obbligi li għandu bħalissa skont il-Ftehim bħala Stat Membru tal-Unjoni abbażi tal-impenji attwali li hemm fl-iskeda tal-Unjoni. Il-Kummissjoni tirrakkomanda li l-offerta finali tar-Renju Unit tkun aċċettata soġġett għat-termini tal-Unjoni tal-adeżjoni tar-Renju Unit għall-Ftehim.

               Għaldaqstant, huwa propost li l-Kummissjoni tkun awtorizzata tesprimi fil-Kumitat GPA il-pożizzjoni tal-Unjoni favur l-adeżjoni tar-Renju Unit soġġett għat-termini li ġejjin li jridu jiġu riflessi fid-deċiżjoni tal-Kumitat GPA:

               Jekk ma jkunx hemm ftehim dwar il-ħruġ bejn ir-Renju Unit u l-Unjoni, li jkun jipprevedi perjodu ta’ tranżizzjoni, ir-Renju Unit għandu jingħata permess jiddepożita l-istrument ta’ adeżjoni tiegħu, dejjem jekk jagħmel dan:

               (a)mhux aktar kmieni minn tletin jum qabel id-data li fiha r-Renju Unit ma jibqax Stat Membru tal-Unjoni; u

               (b)fi żmien sitt xhur tad-data tad-deċiżjoni tal-Kumitat GPA, sakemm iż-żmien għas-sottomissjoni tal-istrument ma jittawwalx mill-Kumitat.

               Jekk qabel ma jgħaddu tletin jum wara li r-Renju Unit ikun iddepożita l-istrument ta’ adeżjoni tiegħu, l-Unjoni Ewropea tinnotifika lill-Kumitat GPA li r-Renju Unit għadu kopert mill-Ftehim skont id-dritt tal-Unjoni, dak id-depożitu jitqies li ma jkunx sar fit-tifsira tal-Artikolu XXIV:2 tal-Ftehim tal-1994 u tal-Artikolu XXII:2 tal-Ftehim rivedut.

               Jenħtieġ li l-Kummissjoni tkun awtorizzata tibgħat din in-notifika f’isem l-Unjoni jekk jintlaħqu l-kundizzjonijiet.

               Jekk jiġi konkluż ftehim dwar il-ħruġ bejn l-Unjoni u r-Renju Unit li jipprevedi perjodu ta’ tranżizzjoni, jenħtieġ li l-Unjoni tinnotifika lill-Partijiet l-oħra għall-Ftehim li waqt il-perjodu ta’ tranżizzjoni r-Renju Unit irid jiġi ttratat bħala Stat Membru għall-finijiet tal-Ftehim. B’hekk, ir-Renju Unit ikun kopert mill-Ftehim sad-data ta’ skadenza tal-perjodu ta’ tranżizzjoni li tkun ġiet miftiehma.

               F’dak il-każ, ir-Renju Unit ikun irid jissottometti għadd ta’ Tweġibiet aġġornati għal-Lista ta’ Kontroll tal-Kwistjonijiet sa mhux aktar tard minn tliet xhur qabel l-iskadenza tal-perjodu ta’ tranżizzjoni. Il-Kumitat GPA imbagħad jirrevedi t-tweġibiet aġġornati tar-Renju Unit għal-Lista ta’ Kontroll tal-Kwistjonijiet u jieħu qies ta’ xi tkun id-deċiżjoni xierqa f’dak il-ħin.

               4.Bażi Legali

               4.1Il-bażi legali proċedurali

               4.1.1. Il-prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjoni “li tistabbilixxi l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali minħabba li r-regoli tal-leġiżlazzjoni internazzjonali jirregolaw il-korp ikkonċernat. Jinkludi wkoll l-istrumenti li ma għandhomx effett vinkolanti skont il-leġiżlazzjoni internazzjonali, iżda li jkunu “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  8
               .

               4.1.2. L-applikazzjoni għall-każ preżenti

               Il-Kumitat GPA huwa korp imwaqqaf minn ftehim, jiġifieri l-Ftehim dwar l-Akkwisti Pubbliċi.

               L-att li huwa msejjaħ li jadotta l-Kumitat GPA jikkostitwixxi att li għandu effetti legali. L-att previst ikun vinkolanti skont id-dritt internazzjonali.

               L-att previst ma jissupplimentax jew jemenda l-qafas istituzzjonali tal-Ftehim.

               Għalhekk, il-bażi legali proċedurali għad-deċiżjoni proposta hija l-Artikolu 218(9) tat-TFUE.

               4.2. Il-bażi legali sostantiva

               4.2.1. Il-prinċipji

               Il-bażi legali sostantiva għal deċiżjoni skont l-Artikolu 218(9) tat-TFUE tiddependi primarjament mill-għan u l-kontenut tal-att previst li dwaru tittieħed pożizzjoni f’isem l-Unjoni. Jekk l-att previst isegwi diversi għanijiet jew ikollu diversi komponenti u jekk wieħed minn dawk il-komponenti jkun jista’ jiġi identifikat li hu dak ewlieni, filwaqt li l-oħrajn ikunu biss inċidentali, id-deċiżjoni skont l-Artikolu 218(9) tat-TFUE jeħtieġ li tkun imsejsa fuq bażi legali sostanzjali waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2. L-applikazzjoni għall-każ preżenti

               L-għan u l-kontenut ewlenin tal-att previst huma b’rabta mal-politika kummerċjali komuni.

               Għalhekk, il-bażi legali sostanzjali għad-deċiżjoni proposta hija l-Artikolu 207 tat-TFUE.

               4.3. Konklużjoni

               Il-bażi legali tad-deċiżjoni proposta jenħtieġ li tkun l-Artikolu 207 tat-TFUE flimkien mal-Artikolu 218(9) tat-TFUE.

               2019/0020 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kumitat dwar l-Akkwisti Pubbliċi rigward l-adeżjoni tar-Renju Unit tal-Gran Brittanja u l-Irlanda ta’ Fuq mal-Ftehim dwar l-Akkwisti Pubbliċi fil-kuntest tal-ħruġ tiegħu mill-Unjoni Ewropea

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Unjoni hija Parti għall-Ftehim dwar l-Akkwisti Pubbliċi (“il-Ftehim”) u l-Istati Membri tagħha huma koperti mill-Ftehim skont id-dritt tal-Unjoni.

               (2)Fid-29 ta’ Marzu 2017, ir-Renju Unit ressaq in-notifika dwar l-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea. It-Trattati jieqfu japplikaw għar-Renju Unit mid-data tad-dħul fis-seħħ ta’ ftehim dwar il-ħruġ, jew fin-nuqqas ta’ dan, sentejn wara dik in-notifika, jiġifieri mit-30 ta’ Marzu 2019, sakemm il-Kunsill Ewropew, bi ftehim mar-Renju Unit, ma jiddeċidix b’mod unanimu li jestendi dak il-perjodu. Minn dik id-data, il-Ftehim b’mod awtomatiku ma jibqax japplika għar-Renju Unit.

               (3)Fl-1 ta’ Ġunju 2018, ir-Renju Unit, bl-appoġġ tal-Unjoni, applika biex jaderixxi mal-Ftehim.

               (4)Skont l-Artikolu XXII:2 tal-Ftehim rivedut kwalunkwe Membru tad-WTO jista’ jaderixxi ma’ dak il-Ftehim skont termini li jiġu miftiehma bejn dak il-Membru u l-Partijiet, skont termini ddikjarati f’deċiżjoni tal-Kumitat. L-adeżjoni trid issir billi jiġi ddepożitat mad-Direttur Ġenerali tad-WTO strument ta’ adeżjoni li jistipula t-termini miftehmin. Dan il-Ftehim jidħol fis-seħħ għall-Membru li jaderixxi miegħu fit-30 jum wara li jiġi ddepożitat l-istrument ta’ adeżjoni tiegħu.

               (5)L-impenji tar-Renju Unit dwar il-kopertura tal-aċċess għas-suq tal-akkwisti pubbliċi huma stipulati fl-offerta finali tiegħu li ntbagħtu lill-Partijiet għall-Ftehim fit-2 ta’ Ottubru 2018.

               (6)L-offerta finali tar-Renju Unit hija xierqa billi l-impenji tal-kopertura li r-Renju Unit joffri lill-Unjoni huma l-kopertura massima li għandu r-Renju Unit skont l-iskeda GPA tal-Unjoni, li tikkorrispondi mal-kopertura li għandu attwalment ir-Renju Unit skont l-iskeda tal-Unjoni bħala Stat Membru. Jenħtieġ li l-Unjoni tipprovdi trattament reċiproku u taddatta l-iskeda tagħha sabiex tipprovdi livell ta’ aċċess korrispondenti għall-operaturi ekonomiċi tar-Renju Unit skont il-Ftehim. Barra minn hekk, huma meħtieġa l-kjarifiki fl-iskeda tal-Unjoni fl-Appendiċi I tal-Ftehim rivedut billi r-Renju Unit mhuwiex se jibqa’ kopert minn dik l-iskeda skont il-Ftehim. Dawn it-termini, kif stabbilit fl-Anness ta’ din id-Deċiżjoni, se jsiru parti mit-termini tal-adeżjoni mal-Ftehim għar-Renju Unit u se jkunu riflessi fid-deċiżjoni li tiġi adottata mill-Kumitat dwar l-Akkwisti Pubbliċi (“il-Kumitat GPA”) mal-adeżjoni tar-Renju Unit.

               (7)Għaldaqstant jeħtieġ li tiġi stabbilita l-pożizzjoni li trid tittieħed f’isem l-Unjoni fil-Kumitat GPA b’rabta mal-adeżjoni tar-Renju Unit mal-Ftehim.

               (8)F’każ li jkun hemm ftehim dwar il-ħruġ bejn ir-Renju Unit u l-Unjoni li jipprevedi perjodu ta’ tranżizzjoni li fih ikun japplika d-dritt tal-Unjoni għar-Renju Unit u fih, jenħtieġ li l-Unjoni tinnotifika lill-Partijiet l-oħrajn għall-Ftehim li r-Renju Unit irid jiġi ttrattat bħala Stat Membru għall-finijiet tal-Ftehim matul dan il-perjodu ta’ tranżizzjoni. B’hekk, ir-Renju Unit ikun kopert mill-Ftehim sad-data ta’ skadenza tal-perjodu ta’ tranżizzjoni li tkun ġiet miftiehma. F’dak il-każ, jenħtieġ li r-Renju Unit jissottometti għadd ta’ Tweġibiet aġġornati għal-Lista ta’ Kontroll tal-Kwistjonijiet sa mhux aktar tard minn tliet xhur qabel l-iskadenza tal-perjodu ta’ tranżizzjoni. Il-Kumitat GPA imbagħad jirrevedi t-tweġibiet aġġornati tar-Renju Unit għal-Lista ta’ Kontroll tal-Kwistjonijiet u jieħu qies ta’ xi tkun id-deċiżjoni xierqa f’dak il-ħin.

               (9)Filwaqt li r-Renju Unit ma jkunx sar pajjiż terz meta l-Kumitat GPA jiddeċiedi dwar l-adeżjoni tar-Renju Unit mal-Ftehim, huwa fl-interess tal-Unjoni li tiżgura li l-Ftehim jidħol fis-seħħ għar-Renju Unit mid-data wara dik li fiha d-dritt tal-Unjoni ma jibqax japplika għar-Renju Unit u fih. Sal-ħruġ tiegħu mill-Unjoni, ir-Renju Unit jibqa’ Stat Membru li jgawdi d-drittijiet kollha u marbut bl-obbligi kollha tat-Trattati, fost dawn il-konformità mal-prinċipju tal-kooperazzjoni sinċiera.

               (10)Jekk id-dritt tal-Unjoni jibqa’ japplika għar-Renju Unit u fih, jenħtieġ li l-Kummissjoni tkun awtorizzata tinnotifika lill-Kumitat GPA, f’isem l-Unjoni fi żmien 30 jum tad-depożitu tal-istrument ta’ adeżjoni tar-Renju Unit, li r-Renju Unit għadu kopert mill-Ftehim skont id-dritt tal-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem il-Kumitat dwar l-Akkwisti Pubbliċi (“il-Kumitat GPA”) għandha tkun li tiġi approvata l-adeżjoni tar-Renju Unit mal-Ftehim dwar l-Akkwisti Pubbliċi (“il-Ftehim”), soġġett għall-kundizzjonijiet stipulati fl-Artikolu 2 ta’ din id-Deċiżjoni u għat-termini tal-adeżjoni stabbiliti fl-Anness ta’ din id-Deċiżjoni dment li l-interessi tal-Unjoni ma jiġux affettwati b’mod negattiv mill-pożizzjoni ta’ Partijiet oħrajn għall-Ftehim.

               Artikolu 2

               Il-pożizzjoni li trid tittieħed f’isem l-Unjoni skont l-Artikolu 1 għandha tkun soġġetta għall-kundizzjoni li d-deċiżjoni tal-Kumitat GPA jkun fiha d-dispożizzjonijiet li jiżguraw dan li ġej:

               (1)jekk ma jkunx hemm ftehim dwar il-ħruġ bejn ir-Renju Unit u l-Unjoni, li jkun jipprevedi perjodu ta’ tranżizzjoni, ir-Renju Unit għandu l-permess jiddepożita l-istrument ta’ adeżjoni tiegħu mad-Direttur Ġenerali tad-WTO, dejjem jekk jagħmel dan:

               (a)mhux aktar kmieni minn 30 jum qabel id-data li fiha r-Renju Unit ma jibqax Stat Membru; u

               (b)fi żmien sitt xhur mid-data tad-deċiżjoni tal-Kumitat GPA, sakemm iż-żmien għas-sottomissjoni tal-istrument ma jittawwalx mill-Kumitat;

               (2)jekk qabel ma jgħaddu 30 jum wara li r-Renju Unit ikun iddepożita l-istrument ta’ adeżjoni tiegħu, l-Unjoni tinnotifika lill-Kumitat GPA li r-Renju Unit għadu kopert mill-Ftehim skont id-dritt tal-Unjoni, dak id-depożitu jitqies li ma jkunx sar fit-tifsira tal-Artikolu XXIV:2 tal-Ftehim tal-1994 u tal-Artikolu XXII:2 tal-Ftehim rivedut.

               Artikolu 3

               Jekk id-dritt tal-Unjoni jibqa’ japplika għar-Renju Unit u fih, il-Kummissjoni hija awtorizzata tinnotifika lill-Kumitat GPA, f’isem l-Unjoni, fi żmien 30 jum tad-depożitu tal-istrument ta’ adeżjoni tar-Renju Unit, li r-Renju Unit għadu kopert mill-Ftehim skont id-dritt tal-Unjoni.

               Artikolu 4

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Il-Ftehim tal-1994 u l-Ftehim rivedut minn hawn ’il quddiem flimkien jissejħu “il-Ftehim” għall-finijiet ta’ din il-Proposta.

                     (2)

                  https://ec.europa.eu/commission/sites/beta-political/files/letter_from_eu_and_uk_permanent_representatives.pdf

                     (3)

                        Il-Lista ta’ kontroll tal-kwistjonijiet fiha l-informazzjoni dwar il-konsistenza tas-sistema amministrattiva tal-akkwisti u l-qafas legali mar-rekwiżiti tal-Ftehim dwar l-Akkwisti Pubbliċi (GPA)

                     (4)

                        L-applikazzjoni tar-Renju Unit tinsab fid-dokument GPA/146; L-offerta inizjali tar-Renju Unit għall-aċċess tas-suq tinsab fid-dokument GPA/ACC/GBR/1; It-tweġibiet tar-Renju Unit għal-Lista ta’ Kontroll tal-Kwistjonijiet jinsabu fid-dokument GPA/ACC/GBR/2

                     (5)

                        L-offerta finali tar-Renju Unit għall-aċċess tas-suq tinsab fid-dokument GPA/ACC/GBR/16

                     (6)

                        Fil-Ftehim tal-1994 l-artikolu rilevanti huwa l-Artikolu XXIV:2

                     (7)

                        Ir-Regolament (KE) Nru 1059/2003 tal-Parlament Ewropew u tal-Kunsill tas-26 ta’ Mejju 2003 dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS)

                     (8)

                        Sentenza tal-Qorti tal-Ġustizzja tas-7 ta’ Ottubru 2014. Ir-Repubblika Federali tal-Ġermanja vs Il-Kunsill tal-Unjoni Ewropea, C399/12, ECLI:EU:C:2014:2258, il-paragrafi 61 sa 64.

    ---documentbreak---

               IL-KUMMISSJONI EWROPEA
            Brussell, 1.3.2019
            COM(2019) 46 final/2
            This document replaces COM(2019) 46 final of 28.1.2019.Change of the sensitivity level, deletion of the marking "LIMITED".
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fil-Kumitat dwar l-Akkwisti Pubbliċi rigward l-adeżjoni tar-Renju Unit tal-Gran Brittanja u l-Irlanda ta’ Fuq mal-Ftehim dwar l-Akkwisti Pubbliċi fil-kuntest tal-ħruġ tiegħu mill-Unjoni Ewropea

               ANNESS

               IT-TERMINI TAL-UE TAL-ADEŻJONI TAR-RENJU UNIT MAL-GPA GĦALIH WAĦDU

               Mad-dħul fis-seħħ tal-Ftehim dwar l-Akkwisti Pubbliċi għar-Renju Unit għalih waħdu:

               - il-punt 1 tat-Taqsima 2 (“L-Awtoritajiet Kontraenti tal-Gvernijiet Ċentrali tal-Istati Membri tal-UE”) tal-Anness 1 tal-Appendiċi I l-Impenji tal-Unjoni Ewropea skont il-Ftehim rivedut għandu jinqara kif ġej:

               “1.
                     Għall-prodotti, is-servizzi, il-fornituri u l-provdituri tas-servizzi tal-Liechtenstein, tal-Iżvizzera, tal-Iżlanda, tan-Norveġja, tan-Netherlands rigward Aruba u tar-Renju Unit tal-Gran Brittanja u l-Irlanda ta’ Fuq, l-akkwisti tal-awtoritajiet kontraenti tal-gvernijiet ċentrali kollha tal-Istati Membri tal-UE. Il-lista ta’ hawn taħt hija indikattiva”.

               - it-Taqsima 2 tal-Anness 6 tal-Appendiċi I Impenji tal-Unjoni Ewropea skont il-Ftehim rivedut għandha tinqara kif ġej:

               “Meta l-kuntratti ta’ konċessjoni ta’ xogħol jingħataw minn entitajiet tal-Annessi 1 u 2, jiddaħħlu fir-reġim ta’ trattament nazzjonali għall-provdituri ta’ servizzi ta’ kostruzzjoni tal-Iżlanda, tal-Liechtenstein, tan-Norveġja, tan-Netherlands f’isem Aruba, l-Iżvizzera, Montenegro u r-Renju Unit tal-Gran Brittanja u l-Irlanda ta’ Fuq, dejjem jekk il-valur tagħhom ikun ta’ 5,000,000 SDR jew iżjed, u għall-provdituri ta’ servizzi ta’ kostruzzjoni tal-Korea; dejjem jekk il-valur tagħhom ikun ta’ 15,000,000 SDR jew iżjed”.

               - In-nota ta’ qiegħ il-paġna tat-titolu Appendiċi I Impenji tal-Unjoni Ewropea skont il-Ftehim rivedut għandha tinkludi n-nota ta’ qiegħ il-paġna li ġejja:

               “Ir-referenzi kollha għall-awtoritajiet kontraenti u għall-entitajiet kontraenti tar-Renju Unit tal-Gran Brittanja u tal-Irlanda ta’ Fuq li fil-preżent jinsabu fl-iskeda tal-impenji tal-UE huma skaduti”.


               IL-KUMMISSJONI EWROPEA
            Brussell, 6.3.2019
            COM(2019) 96 final
            2019/0047(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Laqgħa tal-Partijiet tal-Ftehim tas-Sajd fin-Nofsinhar tal-Oċean Indjan u li tħassar id-Deċiżjoni 9767/17

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna Deċiżjoni li tistabbilixxi l-pożizzjoni li għandha tittieħed f’isem l-Unjoni f’Laqgħat tal-Partijiet tal-Ftehim dwar is-Sajd fin-Nofsinhar tal-Oċean Indjan (SIOFA) għall-perjodu 20192023 b’konnessjoni mal-adozzjoni prevista ta’ miżuri ta’ konservazzjoni u ġestjoni.

               2.Kuntest tal-proposta

               2.1.Il-Ftehim dwar is-Sajd fin-Nofsinhar tal-Oċean Indjan

               Il-mira tal-Ftehim dwar is-SIOF hija li jiżgura l-konservazzjoni fit-tul tar-riżorsi tas-sajd fiż-żona tal-Ftehim u li jippromwovi l-iżvilupp sostenibbli tas-sajd, billi jistabbilixxi l-Laqgħa tal-Partijiet. Il-Ftehim daħal fis-seħħ fil-21 ta’ Ġunju 2012.

               L-Unjoni hija parti tal-Ftehim dwar is-SIOF, wara li rratifikat il-Ftehim skont id-Deċiżjoni tal-Kunsill 2008/780/KE
                  1
               .

               2.2.Laqgħa tal-Partijiet tas-SIOFA

               Il-Laqgħa tal-Partijiet tas-SIOFA hija l-korp stabbilit mill-Ftehim dwar is-SIOF biex ikun responsabbli għall-ġestjoni u għall-konservazzjoni tar-riżorsi tas-sajd fiż-żona tal-Ftehim. Jadotta miżuri ta’ konservazzjoni u ġestjoni biex jikseb l-aħjar użu tar-riżorsi tas-sajd taħt taħt ir-responsabbiltà tiegħu.

               Bħala membru tal-Laqgħa tal-Partijiet, l-Unjoni għandha drittijiet ta’ parteċipazzjoni u ta’ votazzjoni. Il-Laqgħa tal-Partijiet tieħu d-deċiżjonijiet tagħha b’konsensus.

               2.3.Deċiżjonijiet adottati mil-Laqgħa tal-Partijiet tas-SIOFA

               Il-Laqgħa tal-Partijiet għandha l-awtorità li tadotta miżuri ta’ konservazzjoni u ġestjoni għas-sajd taħt ir-responsabbiltà tagħha, u li huma vinkolanti fuq il-Partijiet Kontraenti.

               Skont l-Artikolu 8(3) tal-Ftehim dwar is-SIOF, flimkien mal-paragrafu 4 tar-Regola 12 tar-Regoli ta’ Proċedura tas-SIOFA, il-miżuri jidħlu fis-seħħ 90 jum wara d-data li fiha l-partijiet kontraenti jiġu nnotifikati dwarhom mis-SIOFA.

               3.Il-pożizzjoni li għandha tittieħed f’isem l-Unjoni

               Il-pożizzjoni li għandha tiġi adottata f’isem l-Unjoni fil-laqgħat annwali tal-Organizzazzjonijiet Reġjonali tal-Ġestjoni tas-Sajd (RFMOs, regional fisheries management organisations) hija stabbilita, attwalment, skont approċċ fuq żewġ livelli. Deċiżjoni tal-Kunsill tistabbilixxi l-prinċipji ta’ gwida u l-orjentazzjonijiet tal-pożizzjoni tal-Unjoni fuq bażi pluriennali, u sussegwentement tiġi aġġustata għal kull laqgħa annwali permezz ta’ dokumenti informali tal-Kummissjoni li jridu jiġu diskussi fil-Grupp ta’ Ħidma tal-Kunsill.

               Għas-SIOFA, dan l-approċċ huwa implimentat bid-Deċiżjoni tal-Kunsill 9767/17 tat-30 ta’ Mejju 2017, li tistabbilixxi l-pożizzjoni tal-Unjoni fis-SIOFA għall-perjodu 2017-2021. Id-Deċiżjoni tinkludi prinċipji u orjentazzjonijiet ġenerali, iżda tqis ukoll, sa fejn hu possibbli, l-ispeċifiċitajiet tas-SIOFA. Barra minn hekk, tistipula l-proċess standard biex tiġi stabbilita l-pożizzjoni tal-Unjoni minn sena għal sena, kif mitlub mill-Istati Membri.

               Id-Deċiżjoni 9767/17 ma tipprevedix rieżami tal-pożizzjoni tal-Unjoni fis-SIOFA qabel il-laqgħa annwali tal-2022. Madankollu, il-maġġoranza vasta tad-Deċiżjonijiet tal-Kunsill li jistabbilixxu l-pożizzjoni tal-Unjoni fid-diversi RFMOs li għalihom hija parti kontraenti, għandhom jiġu rieżaminati qabel il-laqgħat annwali tal-2019 ta’ dawk l-RFMOs. Għalhekk, biex tiġi promossa l-koerenza fost il-pożizzjonijiet tal-Unjoni fl-RFMOs kollha u biex jiġi sinkronizzat iż-żmien għall-proċeduri ta’ reviżjoni, huwa xieraq li r-reviżjoni tal-pożizzjoni tal-Unjoni fi ħdan is-SIOFA għall-perjodu 2019-2023 ssir qabel u b’hekk tissostitwixxi d-Deċiżjoni 9767/17.

               Id-Deċiżjoni 9767/17 inkorporat il-prinċipji u l-orjentazzjonijiet tal-Politika Komuni tas-Sajd (PKS) il-ġdida kif stabbiliti fir-Regolament (UE) Nru 1380/2013 tal-Parlament Ewropew u tal-Kunsill
                  2
               , filwaqt li tqis ukoll l-objettivi tal-Komunikazzjoni mill-Kummissjoni dwar id-dimensjoni esterna tal-PKS
                  3
               . Barra minn hekk, din aġġustat il-pożizzjoni tal-Unjoni fir-rigward tat-Trattat ta’ Lisbona.

               Ir-reviżjoni attwali tqis, b’rabta mal-impatti tas-sajd, tal-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar Strateġija Ewropea għall-plastiks f’ekonomija ċirkolari
                  4
               , il-Komunikazzjoni Konġunta mir-Rappreżentant tal-Unjoni għall-Affarijiet Barranin u l-Politika ta’ Sigurtà u l-Kummissjoni dwar Il-Governanza Internazzjonali tal-oċeani: aġenda għall-futur tal-oċeani tagħna
                  5
                u l-konklużjonijiet tal-Kunsill dwar dik il-Komunikazzjoni Konġunta
                  6
               .

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               “Atti li jkollhom effetti legali” jinkludu atti li għandhom effetti legali permezz tar-regoli tal-liġi internazzjonali li jirregolaw il-korp ikkonċernat, u l-istrumenti li ma għandhomx effett vinkolanti skont il-liġi internazzjonali, iżda li “jistgħu jinfluwenzaw b’mod deċiżiv il-kontenut tal-leġiżlazzjoni adottata mil-leġiżlatur tal-Unjoni”
                  7
               .

               4.1.2.Applikazzjoni għall-każ preżenti

               Il-Laqgħa tal-Partijiet tas-SIOFA hija korp imwaqqaf bi ftehim, jiġifieri l-Ftehim dwar is-SIOF.

               L-atti li l-Laqgħa tal-Partijiet tintalab tadotta jikkostitwixxu atti li għandhom effetti legali. L-atti previsti għandhom ikunu vinkolanti skont il-liġi internazzjonali f’konformità mal-Artikolu 8 tal-Ftehim dwar is-SIOF u huma kapaċi jinfluwenzaw b’mod deċiżiv il-kontenut tal-leġiżlazzjoni tal-UE, inkluż:

               ·Ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina s-sajd illegali, mhux irrappurtat u mhux irregolat
                  8
               ;

               ·Ir-Regolament tal-Kunsill (KE) Nru 1224/2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd
                  9
               ; u

               ·Ir-Regolament (UE) 2017/2403 tal-Parlament Ewropew u tal-Kunsill tat-12 ta’ Diċembru 2017 dwar il-ġestjoni sostenibbli ta’ flotot tas-sajd esterni
                  10
               .

               L-atti previsti ma jissupplimentawx jew ma jemendawx il-qafas istituzzjonali tal-Ftehim dwar is-SIOF.

               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-obettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk dak l-att isegwi żewġ obettivi jew ikollu żewġ komponenti, u jekk wieħed minn dawn l-obettivi jew minn dawn il-komponenti jkun identifikabbli bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tiġi bbażata fuq bażi ġuridika sostantiva unika, jiġifieri dik li jirrikjedi l-obettiv jew il-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst jirrigwardaw is-sajd. Ir-Regolament (UE) Nru 1380/2013 huwa l-bażi ġuridiku li tistabbilixxi l-prinċipji li għandhom jiġu riflessi f’din il-pożizzjoni.

               Għalhekk, il-bażi ġuridika sostantiva għad-Deċiżjoni proposta hija l-Artikolu 43(2) tat-TFUE. Id-Deċiżjoni għandha tissostitwixxi d-Deċiżjoni 9767/17.

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-Artikolu 43(2) tat-TFUE, flimkien mal-Artikolu 218(9) tat-TFUE.

               2019/0047 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fil-Laqgħa tal-Partijiet tal-Ftehim tas-Sajd fin-Nofsinhar tal-Oċean Indjan u li tħassar id-Deċiżjoni 9767/17

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Bid-Deċiżjoni tal-Kunsill 2008/780/KE tad-29 ta’ Settembru 2008
                  11
               , l-Unjoni kkonkludiet il-Ftehim dwar is-Sajd fin-Nofsinhar tal-Oċean Indjan (Ftehim dwar is-SIOF) li stabbilixxa l-Laqgħa tal-Partijiet tas-SIOFA.

               (2)Il-Laqgħa tal-Partijiet tas-SIOFA hija responsabbli għall-ġestjoni u għall-konservazzjoni tar-riżorsi tas-sajd taż-żona tal-Ftehim dwar is-SIOF. Dawn il-miżuri jistgħu jsiru vinkolanti fuq l-Unjoni.

               (3)Ir-Regolament (UE) Nru 1380/2013 tal-Parlament Ewropew u tal-Kunsill
                  12
                jipprovdi li l-Unjoni għandha tiżgura li l-attivitajiet tas-sajd u tal-akkwakultura jkunu ambjentalment sostenibbli fit-tul u jkunu ġestiti b’tali mod li jkun konsistenti mal-objettivi li jinkisbu benefiċċji ekonomiċi, soċjali u relatati mal-impjieg, u li jikkontribwixxu għad-disponibbiltà tal-provvisti tal-ikel. Jipprovdi wkoll li l-Unjoni għandha tapplika l-approċċ prekawzjonarju għall-ġestjoni tas-sajd, u għandha tfittex li tiżgura li l-isfruttament tar-riżorsi bijoloġiċi ħajjin tal-baħar jirrestawra l-popolazzjoni tal-ispeċijiet mistada u jżommhom ’il fuq minn livelli li jistgħu jipproduċu r-rendiment massimu sostenibbli. Dan jipprovdi wkoll li l-Unjoni għandha tieħu miżuri ta’ ġestjoni u konservazzjoni bbażati fuq l-aħjar parir xjentifiku disponibbli, biex tappoġġja l-iżvilupp ta’ għarfien u pariri xjentifiċi, biex telimina gradwalment il-qbid skartat u tippromwovi metodi ta’ sajd li jikkontribwixxu għal sajd aktar selettiv u l-evitar u t-tnaqqis, kemm jista’ jkun, tal-qabdiet mhux mixtieqa, u għal sajd b’impatt baxx fuq l-ekosistema tal-baħar u r-riżorsi tas-sajd. Barra minn hekk, ir-Regolament (UE) Nru 1380/2013 jipprovdi speċifikament li dawk l-obettivi u l-prinċipji għandhom jiġu applikati mill-Unjoni fit-twettiq tar-relazzjonijiet tas-sajd esterni tagħha.

               (4)Kif iddikjarat fil-Komunikazzjoni Konġunta mir-Rappreżentant Għoli tal-UE għall-Affarijiet Barranin u l-Politika ta’ Sigurtà u l-Kummissjoni Ewropea dwar “Il-governanza internazzjonali tal-oċeani: aġenda għall-futur tal-oċeani tagħna
                  13
                u l-konklużjonijiet tal-Kunsill dwar dik il-Komunikazzjoni konġunta
                  14
               , il-promozzjoni ta’ miżuri għall-appoġġ u t-tisħiħ tal-effettività tal-organizzazzjonijiet tal-ġestjoni tas-sajd reġjonali (RFMOs) u, fejn rilevanti, it-titjib tal-governanza tagħhom huwa fundamentali għall-azzjoni tal-Unjoni f’dawn il-fora.

               (5)Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar Strateġija Ewropea għall-Plastiks f’Ekonomija Ċirkolari
                  15
               , tirreferi għal miżuri speċifiċi biex jitnaqqas il-plastik u t-tniġġis tal-baħar, kif ukoll it-telf jew l-abbandun tal-irkaptu tas-sajd fil-baħar.

               (6)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Laqgħa tal-Partijiet tas-SIOFA għall-perjodu 2019-2023, billi l-miżuri ta’ konservazzjoni u infurzar adottati mil-Laqgħa annwali tal-Partijiet se jkunu vinkolanti għall-Unjoni u se jkunu kapaċi jinfluwenzaw b’mod deċiżiv il-kontenut tal-liġi tal-Unjoni, jiġifieri, ir-Regolament tal-Kunsill (KE) Nru 1005/2008
                  16
               ; Ir-Regolament tal-Kunsill (KE) Nru 1224/2009
                  17
               ; u r-Regolament (UE) 2017/2403 tal-Parlament Ewropew u tal-Kunsill
                  18
               .

               (7)Id-Deċiżjoni tal-Kunsill 9767/17
                  19
                ma tipprovdix għal rieżami tal-pożizzjoni tal-Unjoni fil-Laqgħat tal-Partijiet qabel il-laqgħa annwali tal-2022. Madankollu, il-maġġoranza vasta tad-Deċiżjonijiet tal-Kunsill li jistabbilixxu l-pożizzjoni tal-Unjoni fi ħdan id-diversi RFMOs li għalihom l-Unjoni hija Parti Kontraenti, huma mistennija li jiġu riveduti qabel il-laqgħat annwali tal-2019 ta’ dawk l-RFMOs. Għalhekk, biex tiġi promossa koerenza mtejba fost il-pożizzjoni tal-Unjoni fl-RFMOs kollha u biex jitħaffef il-proċess tar-reviżjoni, huwa xieraq li r-reviżjoni tad-Deċiżjoni tal-Kunsill 9767/17 ssir qabel u li tiġi revokata billi tiġi sostitwita b’Deċiżjoni ġdida għall-perjodu 2019-2023;

               (8)Fid-dawl tan-natura li qed tevolvi tar-riżorsi tas-sajd fiż-żona tal-Ftehim dwar is-SIOF u l-ħtieġa konsegwenti għall-pożizzjoni tal-Unjoni biex tqis żviluppi ġodda, inkluża informazzjoni xjentifika ġdida u informazzjoni ġdida oħra rilevanti ppreżentata qabel jew matul il-laqgħat tal-Laqgħat tal-Partijiet tas-SIOFA, jenħtieġ li jiġu stabbiliti proċeduri, f’konformità mal-prinċipju ta’ kooperazzjoni leali fost l-istituzzjonijiet tal-Unjoni mnaqqxa fl-Artikolu 13(2) tat-Trattat dwar l-Unjoni Ewropea (TUE), għall-ispeċifikazzjoni minn sena għal sena tal-pożizzjoni tal-Unjoni għall-perjodu ta’ bejn l-2019 u l-2023.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-laqgħat tal-Laqgħa tal-Partijiet tal-Ftehim dwar is-Sajd fin-Nofsinhar tal-Oċean Indjan (SIOFA) hija stabbilita fl-Anness I.

               Artikolu 2

               L-ispeċifikazzjoni minn sena għal sena tal-pożizzjoni tal-Unjoni li għandha tittieħed fil-Laqgħa tal-Partijiet tal-SIOFA għandha titwettaq f’konformità mal-Anness II.

               Artikolu 3

               Il-pożizzjoni tal-Unjoni stipulata fl-Anness I għandha tiġi vvalutata u, fejn xieraq, riveduta mill-Kunsill fuq proposta mill-Kummissjoni, l-aktar tard, għal-laqgħa annwali tal-Laqgħa tal-Partijiet tas-SIOFA fl-2024.

               Artikolu 4

               Id-Deċiżjoni 9767/17 tat-30 ta’ Mejju 2017 hija mħassra.

               Artikolu 5

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 2008/780/KE tad-29 ta’ Settembru 2008 dwar il-konklużjoni, f’isem il-Komunità Ewropea, tal-Ftehim dwar is-Sajd fin-Nofsinhar tal-Oċean Indjan (ĠU L 268, 9.10.2008, p. 27).

                     (2)

                        Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

                     (3)

                        COM(2011) 424, 13.7.2011.

                     (4)

                        COM(2018) 28 final, 16.1.2018.

                     (5)

                        JOIN(2016) 49 final, 10.11.2016.

                     (6)

                        7348/1/17 REV 1, 24.3.2017.

                     (7)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja v Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (8)

                        ĠU L 286, 29.10.2008, p. 1.

                     (9)

                        ĠU L 343, 22.12.2009, p. 1.

                     (10)

                        ĠU L 347, 28.12.2017, p. 81.

                     (11)

                        ĠU L 268, 9.10.2008, p. 27.

                     (12)

                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

                     (13)

                        JOIN(2016) 49 final tal-10.11.2016.

                     (14)

                        7348/1/17 REV 1 tal-24.3.2017.

                     (15)

                        COM(2018) 28 final, 16.1.2018.

                     (16)

                        Ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (ĠU L 286, 29.10.2008, p. 1).

                     (17)

                        Ir-Regolament tal-Kunsill (KE) Nru 1224/2009 tal-20 ta’ Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (ĠU L 343, 22.12.2009, p. 1).

                     (18)

                        Ir-Regolament (UE) 2017/2403 tal-Parlament Ewropew u tal-Kunsill tat-12 ta’ Diċembru 2017 dwar il-ġestjoni sostenibbli ta’ flotot tas-sajd esterni, u li jħassar ir-Regolament tal-Kunsill (KE) Nru 1006/2008 (ĠU L 347, 28.12.2017, p. 81).

                     (19)

                        Id-Deċiżjoni tal-Kunsill tat-30 ta’ Mejju 2017 li tistabbilixxi l-pożizzjoni li għandha tiġi adottata, f’isem l-Unjoni Ewropea, fil-Laqgħa tal-Partijiet għall-Ftehim dwar is-Sajd fin-Nofsinhar tal-Oċean Indjan (SIOFA) u li tħassar id-Deċiżjoni tal-Kunsill tal-25 ta’ Ottubru 2012 dwar l-istabbiliment ta’ pożizzjoni tal-Unjoni li għandha tiġi adottata fil-qafas tal-Ftehim dwar is-Sajd fin-Nofsinhar tal-Oċean Indjan (SIOFA).

    ---documentbreak---

               IL-KUMMISSJONI EWROPEA
            Brussell, 6.3.2019
            COM(2019) 96 final
            ANNESSI
            tal-
            proposta għal Deċiżjoni tal-Kunsill
            dwar il-pożizzjoni li għandha tiġi adottata, f’isem l-Unjoni Ewropea, fil-Laqgħa tal-Partijiet tal-Ftehim tas-Sajd fin-Nofsinhar tal-Oċean Indjan u li tħassar id-Deċiżjoni 9767/17

               ANNESS I

               Il-pożizzjoni li għandha tittieħed f’isem l-Unjoni fil-Laqgħa tal-Partijiet tal-Ftehim dwar is-Sajd fin-Nofsinhar tal-Oċean Indjan (SIOFA)

               1.PRINĊIPJI

               Fil-qafas tas-SIOFA, l-Unjoni għandha:

               a) taġixxi f'konformità mal-objettivi u l-prinċipji tal-Unjoni fi ħdan il-qafas tal-Politika Komuni tas-Sajd (PKS), b'mod partikolari permezz tal-approċċ prekawzjonarju u l-miri relatati mar-rendiment sostenibbli massimu kif stipulat fl-Artikolu 2(2) tar-Regolament (UE) Nru 1380/2013, biex tkun promossa l-implimentazzjoni ta' approċċ ibbażat fuq l-ekosistema għall-ġestjoni tas-sajd, biex jiġu evitati jew jitnaqqsu kemm jista' jkun il-qabdiet mhux mixtieqa, u gradwalment jinqered il-qbid skartat, u biex jiġi minimizzat l-impatt tal-attivitajiet tas-sajd fuq l-ekosistemi tal-baħar u l-ħabitats tagħhom, kif ukoll, permezz tal-promozzjoni ta' sajd vijabbli u kompetittiv tal-Unjoni, biex ikun provdut livell tal-għajxien ġust għal dawk li jiddependu minn attivitajiet relatati mas-sajd u jitqiesu l-interessi tal-konsumaturi;

               b) taħdem lejn involviment xieraq tal-partijiet interessati fil-fażi ta’ preparazzjoni għal miżuri tas-SIOFA u tiżgura li l-miżuri adottati fi ħdan is-SIOFA jkunu skont il-Ftehim dwar is-SIOF;

               c) tiżgura li l-miżuri adottati fi ħdan is-SIOFA jkunu konsistenti mal-liġi internazzjonali, u partikolarment mad-dispożizzjonijiet tal-Konvenzjoni tan-NU tal-1982 dwar il-Liġi tal-Baħar, mal-Ftehim tan-NU tal-1995 marbut mal-Konservazzjoni u l-Ġestjoni tal-Istokkijiet tal-Ħut Transżonali u tal-Ħut li Jpassi Ħafna u mal-Ftehim tal-1993 għall-promozzjoni tal-konformità mal-miżuri internazzjonali tal-konservazzjoni u l-ġestjoni tal-bastimenti tas-sajd fl-ibħra miftuħa; u mal-Ftehim tal-2009 dwar il-Miżuri tal-Organizzazzjoni tal-Ikel u tal-Agrikoltura tal-Istat tal-Port;

               d) tippromwovi pożizzjonijiet konsistenti mal-aħjar prattiki tal-organizzazzjonijiet reġjonali għall-ġestjoni tas-sajd (RFMOs) fl-istess żona;

               e) tfittex il-konsistenza u s-sinerġija mal-politika li l-Unjoni qed issegwi bħala parti mir-relazzjonijiet tas-sajd bilaterali tagħha ma’ pajjiżi terzi, u tiżgura l-koerenza mal-politiki l-oħrajn tagħha b’mod partikolari fil-qasam tar-relazzjonijiet esterni, l-impjiegi, l-ambjent, il-kummerċ, l-iżvilupp, ir-riċerka u l-innovazzjoni;

               f)tiżgura li l-impenji internazzjonali tal-Unjoni jiġu rispettati;

               g) tkun konformi mal-Konklużjonijiet tal-Kunsill tad-19 ta’ Marzu 2012 dwar il-Komunikazzjoni tal-Kummissjoni dwar id-dimensjoni esterna tal-Politika Komuni tas-Sajd
                  1
               ;

               h) timmira li toħloq kundizzjonijiet ekwi għall-flotta tal-Unjoni fi ħdan iż-żona tas-SIOFA abbażi tal-istess prinċipji u standards bħal dawk applikabbli skont id-dritt tal-Unjoni, u li tippromwovi l-implimentazzjoni uniformi ta’ dawk il-prinċipji u l-istandards;

               i) tkun konformi mal-Komunikazzjoni Konġunta mir-Rappreżentant Għoli tal-UE għall-Affarijiet Barranin u l-Politika ta’ Sigurtà u l-Kummissjoni Ewropea dwar “Il-governanza internazzjonali tal-oċeani: aġenda għall-futur tal-oċeani tagħna
                  2
               , kif ukoll il-konklużjonijiet tal-Kunsill dwar dik il-Komunikazzjoni konġunta
                  3
                u tippromwovi miżuri biex tappoġġa u ssaħħaħ l-effettività tas-SIOFA u, fejn rilevanti, ittejjeb il-governanza u l-prestazzjoni tagħha (b’mod partikolari fir-rigward tax-xjenza, tal-konformità, tat-trasparenza u tat-teħid ta’ deċiżjonijiet) bħala kontribut għall-ġestjoni sostenibbli tal-oċeani fid-dimensjonijiet kollha tagħha;

               j) tippromwovi l-koordinazzjoni bejn l-RFMOs u l-konvenzjonijiet reġjonali tal-baħar (RSCs) u l-kooperazzjoni ma’ organizzazzjonijiet globali, kif applikabbli, skont il-mandati tagħhom, fejn xieraq;

               k)tippromwovi mekkaniżmi ta’ kooperazzjoni fost l-RFMOs mhux tat-tonn simili għall-hekk imsejjaħ proċess Kobe għall-RFMOs tat-tonn.

               2.ORJENTAZZJONIJIET

               Fejn xieraq, l-Unjoni għandha tagħmel ħilitha sabiex tappoġġa l-adozzjoni tal-azzjonijiet li ġejjin skont is-SIOFA:

               a) miżuri ta’ konservazzjoni u ġestjoni għar-riżorsi tas-sajd fiż-żona tal-Ftehim abbażi tal-aqwa parir xjentifiku disponibbli, inklużi qabdiet totali permissibbli (TACs) u kwoti, regolazzjoni tal-isforz tas-sajd jew tal-kapaċità tas-sajd għar-riżorsi bijoloġiċi tal-baħar ħajjin li jaqgħu taħt ir-responsabbiltà tas-SIOFA, li jistgħu jwasslu għal jew iżommu r-rata tal-isfruttament għar-rendiment sostenibbli massimu sa mhux iktar tard mill-2020. Fejn meħtieġ, miżuri speċifiċi għal stokkijiet li huma soġġetti għal sajd żejjed għandhom jitqiesu biex il-pressjoni tas-sajd tinżamm konformi mal-opportunitajiet disponibbli tas-sajd;

               b) miżuri biex jipprevjenu, jiskoraġġixxu u jeliminaw attivitajiet tas-sajd illegali, mhux irrappurtati u mhux irregolati (IUU) fiż-żona tal-Ftehim dwar is-SIOF, inkuż l-elenkar tal-bastimenti IUU;

               c) miżuri ta’ monitoraġġ, kontroll u sorveljanza fiż-żona tal-Ftehim dwar is-SIOF biex tkun żgurata l-effiċjenza tal-kontroll u l-konformità mal-miżuri adottati fi ħdan is-SIOFA;

               d) miżuri biex jimminimizzaw l-impatt negattiv tal-attivitajiet tas-sajd fuq il-bijodiversità tal-baħar u l-ekosistemi tal-baħar u l-ħabitats tagħhom, inkluż miżuri biex inaqqsu t-tniġġis tal-baħar u jipprevjenu l-iskariku ta’ plastiks fil-baħar u jnaqqsu l-impatt fuq il-bijodiversità tal-baħar u l-ekosistemi minħabba plastiks preżenti fil-baħar, miżuri protettivi għal ekosistemi vulnerabbli tal-baħar fiż-żona tal-Ftehim dwar is-SIOF f’konformità mal-Ftehim dwar is-SIOF u l-Linji Gwida Internazzjonali tal-FAO għall-Ġestjoni tas-Sajd tal-Baħar Fond fl-Ibħra Miftuħa, miżuri biex jevitaw u jnaqqsu kemm jista’ jkun il-qabdiet mhux mixtieqa, inkluż b’mod partikolari speċijiet tal-baħar vulnerabbli, u biex gradwalment ikun eliminat il-qbid skartat;

               e)miżuri biex inaqqsu l-impatt ta’ rkaptu abbandunat, mitluf jew skartat mod ieħor (ALDFG) fl-oċean u biex jiffaċilitaw l-identifikazzjoni u l-irkupru ta’ tagħmir bħal dan;

               f) miżuri li l-għan tagħhom huwa l-projbizzjoni tas-sajd imwettaq biss bl-iskop tal-ġbir ta’ xewk tal-klieb il-baħar u, li jirrikjedu li l-klieb il-baħar kollha jitħattew l-art b’kull xewka mwaħħla magħhom b’mod naturali;

               g)approċċi komuni ma’ RFMOs oħrajn, fejn xieraq, b’mod partikolari dawk involuti fil-ġestjoni tas-sajd fl-istess żona;

               h) rakkomandazzjonijiet, fejn xieraq u sal-punt permess fid-dokumenti kostitwenti relevanti, li jħeġġu l-implimentazzjoni tal-Konvenzjoni dwar ix-Xogħol fis-Sajd tal-Organizzazzjoni Internazzjonali tax-Xogħol (ILO);

               i) miżuri tekniċi addizjonali bbażati fuq pariri mill-korpi sussidjarji u gruppi ta’ ħidma tas-SIOFA.

               ANNESS II

               L-ispeċifikazzjoni minn sena għal sena tal-pożizzjoni tal-Unjoni li għandha tittieħed

               fil-laqgħat tal-Laqgħa tal-Partijiet tal-Ftehim dwar is-Sajd fin-Nofsinhar tal-Oċean Indjan

               Qabel kull laqgħa tal-Laqgħa tal-Partijiet, meta dak il-korp jiġi msejjaħ biex jadotta deċiżjonijiet li jkollhom effetti legali fuq l-Unjoni, għandhom jittieħdu l-passi meħtieġa biex il-pożizzjoni li għandha tiġi espressa f’isem l-Unjoni tqis l-aħħar informazzjoni xjentifika u informazzjoni relevanti oħra trażmessa lill-Kummissjoni, f’konformità mal-prinċipji u l-orjentazzjonijiet stabbiliti fl-Anness I.

               Għal dan il-għan, u abbażi ta’ dik l-informazzjoni, il-Kummissjoni għandha tittrażmetti lill-Kunsill, jew lill-korpi preparatorji tiegħu, fi żmien li jkun twil biżżejjed qabel kull laqgħa tal-Laqgħa tal-Partijiet tas-SIOFA, dokument bil-miktub li jistabbilixxi d-dettalji tal-ispeċifikazzjoni proposta tal-pożizzjoni tal-Unjoni għad-diskussjoni u l-approvazzjoni tad-dettalji tal-pożizzjoni li għandha tiġi espressa f’isem l-Unjoni.

               Jekk waqt Laqgħa tal-Partijiet ma jkunx jista’ jintlaħaq qbil, inkluż f’dak il-mument fuq il-post, sabiex il-pożizzjoni tal-Unjoni tqis l-elementi l-ġodda, il-kwistjoni għandha tiġi riferuta lill-Kunsill jew lill-korpi preparatorji tiegħu.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final tal-10.11.2016.

                     (3)

                        7348/1/17 REV 1 tal-24.3.2017.


               IL-KUMMISSJONI EWROPEA
            Brussell, 14.5.2019
            COM(2019) 229 final
            2019/0110(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li jeħtieġ tittieħed f’isem l-Unjoni Ewropea fis-Sħubija Internazzjonali għall-Kooperazzjoni fl-Effiċjenza fl-Użu tal-Enerġija (IPEEC) fir-rigward tal-estensjoni tat-Termini ta’ Referenza għall-IPEEC għall-perjodu mill-24 ta’ Mejju sal-31 ta’ Diċembru 2019

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li jeħtieġ tittieħed f’isem l-Unjoni fil-Kumitat tal-Politika tas-Sħubija Internazzjonali għall-Kooperazzjoni fl-Effiċjenza fl-Użu tal-Enerġija (IPEEC) b’rabta mal-adozzjoni prevista tal-estensjoni tat-Termini ta’ Referenza eżistenti tas-Sħubija Internazzjonali għall-Kooperazzjoni fl-Effiċjenza fl-Użu tal-Enerġija għall-perjodu mill-24 ta’ Mejju sal-31 ta’ Diċembru 2019.

               2.Kuntest tal-proposta

               2.1.Is-Sħubija Internazzjonali għall-Kooperazzjoni fl-Effiċjenza fl-Użu tal-Enerġija

               Fuq l-inizjattiva tal-Kummissjoni Ewropea, f’Ġunju 2008, il-membri tal-G8, iċ-Ċina, l-Indja u l-Korea t’Isfel u l-Kummissjoni ddeċidew li jistabbilixxu Sħubija Internazzjonali għall-Kooperazzjoni fl-Effiċjenza fl-Użu tal-Enerġija (IPEEC), li għandha tiffaċilita dawk l-azzjonijiet li jirriżultaw f’żidiet kbar fl-użu effiċjenti tal-enerġija. L-IPEEC tipprovdi forum għal diskussjoni, konsultazzjoni u skambju ta’ informazzjoni. F’dawn l-aħħar snin, hija kellha rwol importanti biex tiżgura koordinazzjoni globali u kollaborazzjoni ta’ appoġġ taħt il-programm tal-G20 tal-Effiċjenza fl-Użu tal-Enerġija. L-IPEEC hija miftuħa għal pajjiżi u organizzazzjonijiet intergovernattivi oħra.

               Fl-24 ta’ Mejju 2009, it-Termini ta’ Referenza għas-Sħubija Internazzjonali għall-Kooperazzjoni fl-Effiċjenza fl-Użu tal-Enerġija (“it-Termini ta’ Referenza” jew “ToR”) ġew iffirmati f’Ruma għal perjodu ta’ 10 snin (sal-24 ta’ Mejju 2019) minn 12-il Stat, inklużi erba’ Stati Membri tal-Unjoni Ewropea.

               L-Artikolu 4.2 tat-Termini ta’ Referenza jipprevedi li l-IPEEC tkun miftuħa għal organizzazzjonijiet intergovernattivi u li s-sħubija hija kontinġenti fuq il-firma ta’ dawk it-ToR. Konsegwentement, l-Unjoni ffirmathom u kkonkludiethom skont id-Deċiżjoni tal-Kunsill 2009/954/KE
                  1
               .

               It-Termini ta’ Referenza jiddeskrivu l-attivitajiet ta’ kooperazzjoni tal-IPEEC, jistabbilixxu l-organizzazzjoni tagħha, jiddefinixxu l-kriterji għal membri ġodda potenzjali u jinkludu dispożizzjonijiet ġenerali rigward, fost affarijiet oħra, il-finanzjament tas-Sħubija u d-drittijiet ta’ proprjetà intellettwali.

               Kemm l-Unjoni kif ukoll l-Istati Membri għandhom il-kompetenza fl-oqsma koperti mit-Termini ta’ Referenza. Konsegwentement, jeħtieġ li jittieħdu pożizzjonijiet koerenti f’konformità mal-kompetenzi rispettivi tagħhom u b’mod partikolari fir-rigward tal-ambjent u l-enerġija.

               L-IPEEC hija mmaniġġjata minn Segretarjat li jorganizza l-laqgħat tal-Kumitat tal-Politika u tal-Kumitat Eżekuttiv tagħha. Is-Segretarjat jipprovdi wkoll appoġġ għall-gruppi ta’ kompiti eżistenti, u jżomm komunikazzjoni fost il-Membri tal-IPEEC u l-komunità usa’ tal-politika dwar l-enerġija.

               Skont il-punt 7.1 tat-ToR, dawn huma validi għal perjodu ta’ 10 snin, sal-24 ta’ Mejju 2019, dment li ma jiġux estiżi jew jintemmu mill-Membri.

               Is-Segretarjat huwa ospitat mill-

                  Aġenzija Internazzjonali tal-Enerġija

                (AIE) f’Pariġi, Franza. Fl-24 ta’ Mejju u fit-22 ta’ Ġunju 2009, rispettivament, Memorandum dwar l-ospitar tas-Segretarjat tal-IPEEC mill-Aġenzija Internazzjonali tal-Enerġija (“il-Memorandum”) ġie ffirmat f’Ruma minn 12-il Stat, inklużi erba’ Stati Membri tal-Unjoni. L-AIE ffirmat il-Memorandum fit-18 ta’ Ġunju 2009, u l-Unjoni ffirmat u kkonkludiet ukoll il-Memorandum skont id-Deċiżjoni tal-Kunsill 2009/954/KE
                  2
               .

               Il-Memorandum jiddeskrivi l-prinċipji ġenerali rigward l-organizzazzjoni tas-Segretarjat, u jinkludi dispożizzjonijiet rigward il-persunal tas-Segretarjat u r-reklutaġġ, kif ukoll rigward il-kwistjonijiet tal-finanzjament u l-proċeduri baġitarji. L-Unjoni Ewropea tħallas kontribuzzjoni lill-IPEEC għall-ispejjeż amministrattivi tagħha.

               Skont il-punt 17 tal-Memorandum, “Dan il-Memorandum jista’ jintemm mill-AIE jew mill-Kumitat Eżekuttiv [tal-IPEEC] f’kull mument. F’din l-eventwalità huma għandhom jagħmlu ħilithom biex jagħtu avviż bil-miktub mhux inqas minn 12-il xahar bil-quddiem lil xulxin”. Minn dan il-punt huwa inferit li l-Memorandum ġie konkluż sine die.

               2.2.Il-Kumitat tal-Politika tal-IPEEC

               Il-Kumitat tal-Politika (attwalment presedut mill-Kummissjoni Ewropea) jirregola l-qafas globali u l-inizjattivi ta’ politika tal-IPEEC, u jevalwa l-progress ta’ ħidmet l-IPEEC fi ħdan il-kuntest ta’ prijoritajiet strateġiċi wiesgħa. Il-Kumitat tal-Politika huwa magħmul minn rappreżentant ta’ livell għoli ta’ kull Stat Membru.

               Maġenb il-Kumitat tal-Politika, hemm Kumitat Eżekuttiv (attwalment presedut mill-Kanada), magħmul minn rappreżentant f’livell medju ta’ kull Stat Membru, u li jadotta l-proposti ta’ pajjiżi membri u jeżamina t-talbiet għal sħubija. Huwa jiżviluppa wkoll proposti għall-gruppi ta’ kompiti, jimmonitorja l-progress tal-gruppi ta’ kompiti, japprova l-programm ta’ ħidma annwali u l-baġit, u jipprovdi gwida għas-Segretarjat tal-IPEEC.

               Skont il-punt 3.4 tat-ToR, il-Kumitat tal-Politika u l-Kumitat Eżekuttiv jenħtieġ li jieħdu deċiżjonijiet fuq il-bażi ta’ kunsens, għajr jekk ikun ipprovdut mod ieħor.

               Il-pożizzjoni fis-Segretarjat tal-IPEEC hija li l-Kumitat tal-Politika għandu l-awtorità li jestendi t-ToR tal-IPEEC fir-rwol tiegħu bħala korp tal-plenarja magħmul minn rappreżentanti ta’ livell għoli tal-Membri kollha tal-IPEEC.

               2.3.L-att previst tal-Kumitat tal-Politika

               Fil-21 ta’ Frar 2019, matul is-16-il laqgħa tal-Kumitat tal-Politika, il-Membri tal-IPEEC adottaw deċiżjoni li testendi d-durata tat-ToR tal-IPEEC sal-31 ta’ Diċembru 2019, mingħajr preġudizzju għall-pożizzjoni tal-Unjoni li għadha trid tiġi espressa wara l-proċedura taħt l-Artikolu 218(9) tat-TFUE.

               L-estensjoni qasira tat-ToR tal-IPEEC ġiet proposta mis-Segretarjat tal-IPEEC sabiex jiġi evitat it-tmiem f’salt tal-attivitajiet tal-IPEEC fl-24 ta’ Mejju 2019, meta jiskadi l-perjodu ta’ durata ta’ 10 snin previst fit-ToR.

               Fl-2017, sabiex “tissaħħaħ il-kollaborazzjoni internazzjonali dwar l-effiċjenza fl-użu tal-enerġija, tiġi evitata d-duplikazzjoni tal-flussi ta’ ħidma fost l-organizzazzjonijiet internazzjonali li jaħdmu fuq l-effiċjenza fl-użu tal-enerġija, u jinħolqu opportunitajiet għall-użu aktar effiċjenti ta’ riżorsi b’impatt akbar tal-kollaborazzjoni”, il-Presidenza Ġermaniża tal-G20 pproponiet li tesplora l-istabbiliment ta’ HUB tal-Effiċjenza fl-Użu tal-Enerġija (il-“Hub”). Wara negozjati intensi, tressqet proposta biex jiġi stabbilit Hub bħal dan taħt l-AIE, li jikseb sinerġiji bejn l-IPEEC u l-AIE u jiżgura l-kontinwazzjoni tal-ħidma tal-IPEEC wara l-iskadenza tat-Termini ta’ Referenza tal-IPEEC fl-24 ta’ Mejju 2019.

               Fl-20 ta’ Frar 2019, il-Bord ta’ Tmexxija tal-AIE approva l-istabbiliment tal-Hub tal-Effiċjenza fl-Użu tal-Enerġija bħala Attività Speċjali taħt l-Artikolu 65 tal-Ftehim dwar Programm tal-Enerġija Internazzjonali, għal perjodu inizjali ta’ ħames snin. Il-Bord ta’ Tmexxija qabel ukoll li jekk il-Membri tal-IPEEC jiddeċiedu li jestendu t-Termini ta’ Referenza tal-IPEEC, l-AIE tkompli tospita lis-Segretarjat tal-IPEEC sal-31 ta’ Diċembru 2019, dment li jkunu ġew riċevuti finanzjament u impenji adegwati qabel it-23 ta’ Mejju 2019 biex jiġu koperti l-ispejjeż tal-perjodu ta’ estensjoni.

               F’dan l-isfond, estensjoni tad-durata tat-ToR tal-IPEEC tipprovdi l-ħin addizzjonali biex tiġi diskussa u biex tittieħed deċiżjoni dwar it-tranżizzjoni tal-IPEEC ġewwa l-HUB il-ġdid tal-Effiċjenza fl-Użu tal-Enerġija.

               B’mod operazzjonali, estensjoni sal-31 ta’ Diċembru 2019 tqis it-twettiq kontinwu tal-programm ta’ ħidma u s-servizzi ewlenin tal-IPEEC lill-Membri tal-IPEEC. Dan jinkludi, pereżempju, ħidma relatata mal-effiċjenza fl-użu tal-enerġija taħt il-G20, li din is-sena se jinkludi avvenimenti skedati wara tmiem il-mandat attwali tal-IPEEC fl-24 ta’ Mejju. Hija meqjusa wkoll id-disponibbiltà ta’ fondi biex jiġu koperti attivitajiet matul il-perjodu ta’ estensjoni, billi s-Segretarjat tal-IPEEC bħalissa qed jirċievi kontribuzzjonijiet għas-sena kalendarja 2019 sħiħa.

               Il-pagament se jsir għall-2019 u l-fondi sejrin jintużaw għall-funzjonament tas-segretarjat tal-IPEEC sa tmiem is-sena 2019, u jekk ikun għad fadal xi fondi, dawn jappoġġaw il-kontinwazzjoni tal-attivitajiet mis-suċċessur tagħha. Jekk ma jkunx hemm kooperazzjoni internazzjonali relatata mal-IPEEC jew mas-suċċessur tagħha qabel tmiem is-sena 2019, il-fondi normalment jiġu ritornati skont il-proċeduri tal-AIE.

               Id-deċiżjoni prevista se ssir vinkolanti fuq il-partijiet f’konformità mal-punt 7.1 tal-Ftehim.

               3.Pożizzjoni li jeħtieġ tittieħed f’isem l-Unjoni

               Fid-dawl tar-raġunijiet spjegati fit-taqsima hawn fuq, matul is-16-il laqgħa tal-Kumitat tal-Politika fil-21 ta’ Frar, il-Membri tal-IPEEC iddeċidew dwar dan li ġej, mingħajr preġudizzju u suġġett għall-pożizzjoni tal-Unjoni li għadha trid tiġi espressa wara l-proċedura skont l-Artikolu 218(9) TFUE:

               ·Approvaw l-estensjoni tat-Termini ta’ Referenza tas-Sħubija Internazzjonali għall-Kooperazzjoni fl-Effiċjenza fl-Użu tal-Enerġija għall-perjodu mill-24 ta’ Mejju sal-31 ta’ Diċembru 2019;

               ·Laqgħu d-deċiżjoni tal-Bord ta’ Tmexxija tal-AIE biex is-Segretarjat tal-IPEEC ikompli jiġi ospitat fl-AIE sal-31 ta’ Diċembru 2019 abbażi tal-Memorandum;

               ·Taw struzzjonijiet lis-Segretarjat tal-IPEEC biex tiġi żgurata l-kontinwità amministrattiva tal-IPEEC għall-perjodu tal-estensjoni, inkluża ħidma mal-AIE biex jiġu estiżi l-kuntratti tal-persunal u tħejjija ta’ Programm ta’ Ħidma u Baġit għall-2019 biex jiġu approvati fil-laqgħa li jmiss tal-ExCo fit-28 u d-29 ta’ Marzu 2019;

               ·Appellaw biex il-Membri jagħmlu l-aħjar li jistgħu biex jipprovdu l-Kontribuzzjoni Volontarja (VC) tagħhom għall-2019 u jissotomettu l-ittri tal-VC mhux aktar tard mit-22 ta’ Mejju 2019. L-intenzjoni li jiġu sottomessi VCs bħal dawn jenħtieġ li tiġi kkomunikata lis-Segretarjat sa żmien l-ExCo fit-28 u d-29 ta’ Marzu;

               ·Laqgħu d-deċiżjoni tal-Bord ta’ Tmexxija tal-AIE biex jospitaw is-Segretarjat tal-Hub tal-Effiċjenza fl-Użu tal-Enerġija fl-AIE, u rrikonoxxew in-nota ta’ informazzjoni relatata ċċirkolata lill-Membri tal-Kumitat tal-Politika;

               ·Filwaqt li rrikonoxxew li l-Hub tal-Effiċjenza fl-Użu tal-Enerġija mhuwiex se jikkostitwixxi entità jew istituzzjoni ġdida, iżda se jittrasforma l-ħidma tal-IPEEC f’vettura ġdida u aktar b’saħħitha għall-kollaborazzjoni globali fir-rigward tal-effiċjenza fl-użu tal-enerġija, taw struzzjonijiet lis-Segretarjat tal-IPEEC biex jaħdem mal-AIE u lill-Istati Membri interessati biex jistabbilixxu u joperazzjonalizzaw il-Hub;

               ·Talbu li l-President u l-Viċi Presidenti tal-Kumitat tal-Politika, flimkien mal-pajjiżi interessati l-oħra, jaħdmu flimkien mas-Segretarjati tal-IPEEC u tal-AIE bil-ħsieb li jikkonkludu l-proċess ta’ stabbiliment tal-Hub tal-Effiċjenza fl-Użu tal-Enerġija matul is-sena; u

               ·Approvaw it-tranżizzjoni amministrattiva kontinwa u mingħajr xkiel tal-IPEEC fil-Hub, b’mod partikolari b’rabta mat-trasferiment tal-Gruppi ta’ Kompiti, il-fondi u l-persunal tas-Segretarjat tal-IPEEC.

               Huwa propost li l-Unjoni taqbel ma’ din id-deċiżjoni.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti ġuridiċi bis-saħħa tar-regoli tad-dritt internazzjonali li jirregola l-korp inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  3
               .

               4.1.2.Applikazzjoni għall-każ preżenti

               L-IPEEC huwa korp stabbilit minn ftehim, jiġifieri t-Termini ta’ Referenza għas-Sħubija Internazzjonali għall-Kooperazzjoni fl-Effiċjenza fl-Użu tal-Enerġija (“it-Termini ta’ Referenza” jew “ToR”).

               L-att li l-IPEEC huwa mitlub jadotta jikkostitwixxi att li għandu effetti ġuridiċi. L-att previst se jkun vinkolanti taħt il-liġi internazzjonali f’konformità mal-punt 7.1 tat-Termini ta’ Referenza, minħabba li jestendi fil-ħin l-impenji maqbula tal-Membri tal-IPEEC meta kkonkludew it-ToR oriġinali.

               L-att previst ma jissupplimentax u ma jemendax il-qafas istituzzjonali tal-Ftehim; il-qafas istituzzjonali maħluq mit-ToR għadu intatt.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv prinċipali u l-kontenut tal-att previst huma relatati mal-promozzjoni tal-effiċjenza fl-użu tal-enerġija fi ħdan il-qasam tal-enerġija.

               Għalhekk, il-bażi ġuridika sostantiva tad-deċiżjoni proposta hija l-Artikolu 194(2) tat-TFUE. [Jekk jogħġbok uża l-abbrevjazzjonijiet b’mod konsistenti tul it-test kollu]

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 194(2), flimkien mal-Artikolu 218(9) TFUE.

               2019/0110 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li jeħtieġ tittieħed f’isem l-Unjoni Ewropea fis-Sħubija Internazzjonali għall-Kooperazzjoni fl-Effiċjenza fl-Użu tal-Enerġija (IPEEC) fir-rigward tal-estensjoni tat-Termini ta’ Referenza għall-IPEEC għall-perjodu mill-24 ta’ Mejju sal-31 ta’ Diċembru 2019

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 194(2), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)It-Termini ta’ Referenza għas-Sħubija Internazzjonali għall-Kooperazzjoni fl-Effiċjenza fl-Użu tal-Enerġija (IPEEC) (“il-Ftehim”) bdew fl-24 ta’ Mejju 2009 u ġew konklużi mill-Unjoni bid-Deċiżjoni tal-Kunsill 2009/954/KE
                  4
               .

               (2)Skont il-punt 7.1 tal-Ftehim, il-Membri tal-IPEEC jistgħu jiddeċiedu li jestendu d-durata tiegħu. Il-Kumitat tal-Politika, li huwa l-korp tal-plenarja tal-IPEEC magħmul minn rappreżentanti ta’ livell għoli tal-Membri kollha tiegħu, u li huwa inkarigat biex jirregola l-qafas globali u l-politiki tal-IPEEC, huwa l-korp xieraq li fi ħdanu l-Membri tal-IPEEC jistgħu jiddeċiedu dwar estensjoni tal-Ftehim.

               (3)Il-Membri tal-IPEEC, għajr l-Unjoni, approvaw l-estensjoni tat-Termini ta’ Referenza tal-IPEEC għall-perjodu mill-24 ta’ Mejju sal-31 ta’ Diċembru 2019 fil-laqgħa tal-Kumitat tal-Politika fil-21 ta’ Frar 2019.

               (4)Jixraq li tiġi stabbilita l-pożizzjoni dwar l-estensjoni tat-termini ta’ referenza tal-IPEEC li gjeħtieġ tittieħed f’isem l-Unjoni, billi l-estensjoni tat-Termini ta’ Referenza tkun vinkolanti fuq l-Unjoni.

               (5)Il-Membri tal-IPEEC qed iqisu l-possibbiltà li jikkombinaw l-attivitajiet attwali tal-IPEEC u l-attivitajiet tal-effiċjenza fl-użu tal-enerġija tal-Aġenzija Internazzjonali tal-Enerġija (AIE) f’hub tal-effiċjenza fl-użu tal-enerġija, sabiex jiksbu sinerġiji f’dan il-qasam. L-estensjoni qasira tat-Termini ta’ Referenza tal-IPEEC għandha l-għan li bħala miżura interim, tippermetti li jkun hemm biżżejjed ħżmien biex jiġi stabbilit il-hub tal-effiċjenza fl-użu tal-enerġija filwaqt li jiġi żgurat li l-attivitajiet tal-IPEEC ikomplu u jiġu trasferiti mingħajr interruzzjoni lejn il-hub il-ġdid tal-effiċjenza fl-użu tal-enerġija.

               (6)B’mod operazzjonali, estensjoni sal-31 ta’ Diċembru 2019 tqis l-implimentazzjoni kontinwa tal-programm ta’ ħidma u s-servizzi ewlenin tal-IPEEC lill-Membri tal-IPEEC. Dan jinkludi ħidma relatata mal-effiċjenza fl-użu tal-enerġija taħt il-G20, li din is-sena se jinkludi avvenimenti skedati wara tmiem il-mandat attwali tal-IPEEC fl-24 ta’ Mejju 2019. Titqies ukoll id-disponibbiltà ta’ fondi biex jiġu koperti l-attivitajiet matul il-perjodu ta’ estensjoni, billi s-Segretarjat tal-IPEEC attwalment qed jirċievi kontribuzzjonijiet għas-sena kalendarja 2019 sħiħa u għall-attivitajiet, il-persunal li jifdal u r-riżorsi possibbli jistgħu jiġu trasferiti fil-hub tal-effiċjenza fl-użu tal-enerġija.

               (7)Għalhekk, estensjoni qasira tat-Termini ta’ Referenza tal-IPEEC hija importanti biex jiġi evitat it-tmiem f’salt tal-attivitajiet tal-IPEEC fl-24 ta’ Mejju 2019. F’konformità mal-punt 3.4 tat-Termini ta’ Referenza tal-IPEEC, id-deċiżjoni finali dwar l-estensjoni jeħtieġ tiġi adottata bil-kunsens tal-Membri tal-IPEEC, u wara l-laqgħa tal-Kumitat tal-Politika tal-21 ta’ Frar 2019, il-pożizzjoni tad-Deċiżjoni tal-Kunsill hija pendenti,

               ADOTTA DIN ID-DEĊIŻJONI:

               Artikolu 1

               Il-pożizzjoni li jeħtieġ tittieħed f’isem l-Unjoni għandha tkun din li ġejja:

               (1)li tapprova l-estensjoni tat-Termini ta’ Referenza tal-IPEEC għall-perjodu mill-24 ta’ Mejju sal-31 ta’ Diċembru 2019;

               (2)li taqbel mad-deċiżjoni tal-Bord ta’ Tmexxija tal-Aġenzija Internazzjonali tal-Enerġija (AIE) li l-AIE tkompli tospita s-Segretarjat tal-IPEEC sal-31 ta’ Diċembru 2019 abbażi tal-Memorandum li jikkonċerna l-Ospitar tas-Segretarjat tal-IPEEC mill-AIE;

               (3)li tapprova t-tranżizzjoni amministrattiva tal-IPEEC f’hub ġdid tal-effiċjenza fl-użu tal-enerġija, b’mod partikolari b’rabta mat-trasferiment tal-Gruppi ta’ Kompiti, il-fondi u l-persunal tas-Segretarjat tal-IPEEC.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 2009/954/KE tat-30 ta’ Novembru 2009 dwar l-iffirmar u l-konklużjoni tat-Termini ta’ Referenza għas-Sħubija Internazzjonali għall-Kooperazzjoni fl-Effiċjenza fl-Użu tal-Enerġija (IPEEC) u tal-Memorandum dwar l-ospitar tas-Segretarjat tas-Sħubija Internazzjonali għall-Kooperazzjoni fl-Effiċjenza fl-Użu tal-Enerġija mill-Aġenzija Internazzjonali tal-Enerġija (ĠU L 330, 16.12.2009, p. 37).

                     (2)

                        Id-Deċiżjoni tal-Kunsill 2009/954/KE tat-30 ta’ Novembru 2009 (ĠU L 330, 16.12.2009, p. 37–47).

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:UE:C:2014:2258, il-paragrafi 61 sa 64.

                     (4)

                        Id-Deċiżjoni tal-Kunsill 2009/954/KE tat-30 ta’ Novembru 2009 dwar l-iffirmar u l-konklużjoni tat-Termini ta’ Referenza għas-Sħubija Internazzjonali għall-Kooperazzjoni fl-Effiċjenza fl-Użu tal-Enerġija (IPEEC) u tal-Memorandum dwar l-ospitar tas-Segretarjat tas-Sħubija Internazzjonali għall-Kooperazzjoni fl-Effiċjenza fl-Użu tal-Enerġija mill-Aġenzija Internazzjonali tal-Enerġija (ĠU L 330, 16.12.2009, p. 37).